מאסטרס התחרה בקרב הרויאל ראמבל המסורתי באירוע הרויאל ראמבל, כשחבר שוב לשורות קרליטו, אך קרליטו בגד בו והדיח אותו מהקרב. ב-6 בפברואר בפרק של התוכנית "Raw", השניים השתתפו בטורניר הדרך לרסלמניה אשר קבע את הטוען לכתר לאליפות ה-WWE שיתמודד על התואר ברסלמניה 22. בסיבוב הראשון של הטורניר הוא נעזר בחבלים על מנת להשיג ניצחון על קיין, ניצחון שהעלה אותו לשלב חצי הגמר. בשלב זה, הוא הודח מהטורניר לאחר שהפסיד לרוב ואן דאם. לאחר מכן, מאסטרס חידש את הפיוד עם חצי מאלופי הזוגות העולמיים, ביג שואו, כשבמהלך פיוד זה היה מעורב קרליטו. ב-27 בפברואר בפרק של התוכנית "Raw", וינס מקמהן הציע לשותפו בעבר של שון מייקלס, מרטי ג'נטי, חוזה ב-WWE, אך בתמורה יהיה עליו לנשק את ישבנו של מקמהן באמצע הזירה לעיני כל. בזמן שג'נטי היסס, מקמהן שינה את התנאי לכך שיהיה עליו להשתתף באתגר המאסטר לוק, וזימן את מאסטרס לזירה. לאחר שביצע את האחיזה, מקמהן הורה למאסטרס לכפות על ג'נטי לנשק את ישבנו. מנגד, מאסטרס כשל בניסיונו להצמיד את פניו של ג'נטי לישבנו של מקמהן, כששון מייקלס הגיע ותקף את מאסטרס. מייקלס הותקף בתגובה על ידי בנו של וינס, שיין מקמהן, שכפה עליו לנשק את ישבנו של אביו במקום. ב-6 במרץ בפרק של התוכנית "Raw", מקמהן הודה לכל מי שהשתתף באירועי השבוע הקודם וזיכה את מאסטרס וקרליטו בהזדמנות להתמודד על אליפות הזוגות העולמית ברסלמניה 22. באירוע זה, שנערך ב-2 באפריל, השניים כשלו בניסיונם לזכות באליפות הזוגות לאחר שהפסידו לאלופים, ביג שואו וקיין. לאחר הקרב, הצמד התווכח ביניהם. אף על פי שקרליטו הוא זה שבגד במאסטרס שוב ושוב, הפעם מי שהיה אמון על תפקיד הדמות הטובה היה דווקא קרליטו. במהלך השבוע הבא בתוכנית, מאסטרס פתח בפיוד עם קרליטו לאחר שהאחרון תקף אותו מאחור. זה הוביל לקיום קרב ביניהם באירוע באקלאש, שבו קרליטו יצא עם ידו על העליונה.
לאחר מכן, מאסטרס הצהיר על כוונתו להתמודד על האליפות הבין יבשתית, אך עזב למספר חודשים על מנת להיכנס לסדנת גמילה ממשככי כאבים. לפני שעזב, מאסטרס הפסיד לג'ון סינה ב-22 במאי בפרק של התוכנית "Raw". הוא שב לפעילות כשלושה חודשים לאחר מכן, עתה במראה חדש, יותר רזה ופחות מסיבי לקרב מול אותו סינה. לאחר חזרתו, מאסטרס נקלע לעלילות משניות למדי כולל פיוד קצר עם סופר קרייזי, שבו מאסטרס הפסיד לרוב בקרבות ביניהם. הוא השיג את הניצחון הראשון שלו מאז שחזר נגד ג'רי לולר ב-6 בנובמבר בפרק של התוכנית "Raw", כשהג'נרל מנג'ר של אותו הערב, אריק בישוף, הכריח את לולר להיאזק לפינת הזירה. מאסטרס המשיך בפיוד עם לולר במשך מספר שבועות.
ב-4 בדצמבר בפרק של התוכנית "Raw", ג'ונתן קואצ'מן קבע אתגר מאסטר לוק מול ג'ון סינה על אליפות ה-WWE של האחרון. כשהיה ניתן לראות שמאסטרס בדרכו הבטוחה לנצח באתגר, הוא שחרר לזמן קצר את האחיזה, מה שאיפשר לסינה להפוך זאת למהלך מאסטר לוק משלו, כשהכריח את מאסטרס להיכנע למהלך שלו. כניעה זו הובילה לשמירה על תוארו ולהפיכתו למתאבק הראשון שמנצח באתגר המאסטר לוק. בתחילת שנת 2007, מאסטרס הצית מחדש את הפיוד שלו עם קרליטו, שהובל לסדרת קרבות בין השניים. הראשון היה באירוע מהפכת השנה החדשה, שנערך ב-7 בינואר, ובו מאסטרס ניצח. בקרב החוזר ביניהם לילה לאחר מכן בפרק של התוכנית "Raw", קרליטו היה זה שניצח. ב-15 בינואר בפרק של התוכנית "Raw", רון סימונס, בעזרת הסחת דעת מצד סופר קרייזי, כמעט וניצח באתגר המאסטר לוק. אחיזת המאסטר לוק נשברה באופן רשמי ב-19 במרץ בפרק של התוכנית "Raw", כשאלוף העולם של ECW, בובי לאשלי, שבר את האחיזה.
ב-11 ביוני בפרק של התוכנית "Raw", מאסטרס הועבר למותג סמאקדאון כחלק מהדראפט. בזמן שהיה חלק מסמאקדאון, הוא המשיך לקיים אתגרי מאסטר לוק באופן בלתי סדיר. הוא נכנס לפיוד עם צ'אק פלומבו. לאחר מכן, מאסטרס הושעה ל-30 ימים לאחר שכשל בבדיקת סמים. מאסטרס חזר ב-5 באוקטובר בפרק של התוכנית "סמאקדאון", כשקיים את אתגר המאסטר לוק על אותו פלומבו. מאסטרס פרק את כתפו במהלך הקרב האחרון שלו, שהשבית אותו לתקופה של ארבעה חודשים. ב-2 בנובמבר, דווח שמאסטרס הפר את מדיניות הבריאות של ה-WWE בפעם השנייה והושעה שוב, הפעם לתקופה של 60 ימים. שישה ימים לאחר מכן, מורדצקי שוחרר מחוזהו.
ארגונים עצמאיים (2007–2009).
ב-20 בדצמבר 2007, מורדצקי הופיע לראשונה לאחר שחרורו מה-WWE, בארגון ההיאבקות היפני Inoki Genome Federation (IGF) של אנטוניו אינוקי, כשגבר על ריוג'י יאנגיסאווה. הוא הופיע גם בארגון ההיאבקות World League Wrestling של הארלי רייס תחת שם הבמה ודמותו של כריס מאסטרס ב-29 בדצמבר. כבר לאחר חודשיים ב-9 בפברואר 2008, הוא זכה באליפות במשקל כבד של WLW, שהייתה אליפות היחידים הראשונה שלו בקריירה. הוא הפסיד את התואר לדרק מקווין ב-25 במאי.
במהלך שנתיים אלו בהופעותיו בארגונים העצמאיים, מורדצקי הופיע גם בארגוני היאבקות עצמאיים בינלאומיים, כמו New Zealand Wide Pro Wrestling בניו זילנד, American Wrestling Rampage באירלנד, Varsity Pro Wrestling באנגליה ו-World Wrestling Council בפוארטו ריקו.
החזרה ל-WWE (2009–2011).
מורדצקי שב ל-WWE ב-27 ביולי 2009, כששכתב את דמותו כ"יצירת המופת" כריס מאסטרס. בבכורה שלו מאז שחזר, הוא התמודד מול מונטל וונטביוס פורטר (MVP) בקרב שהסתיים בספירת חוץ כפולה לאחר שמאסטרס ביצע את אחיזת המאסטר לוק מחוץ לזירה. הפיוד הקצר בין השניים הסתיים שבוע לאחר מכן, כשפורטר השיג את הניצחון מול מאסטרס.
בחודש נובמבר, מאסטרס ביצע את מעברו לדמות הטובה והחביבה על הקהל כשהחל לבדר את הקהל. ב-2 בנובמבר בפרק של התוכנית "Raw", מאסטרס השתתף בתחרות הגוט טאלנט של Raw, שהשופטים בה היו אוזי אוסבורן, שרון אוסבורן וקאלי הגדול. הביצוע של מאסטרס בתחרות היה להקפיץ את שרירי החזה שלו לצלילי השיר "Crazy Train" של אוזי אוסבורן, ביצוע שקיבל תגובות חיוביות מצד הקהל. ב-7 בדצמבר בפרק של התוכנית "Raw", מאסטרס חיזק את מעמדו כדמות טובה כאשר הוא נחלץ לעזרת איב טורס והורנסווגל מידי צ'אבו גררו, כשביצע על האחרון את מהלך המאסטר לוק. לאחר מכן, מאסטרס וטורס ניהלו מערכת יחסים כחלק מהעלילה.
בדראפט המשני של שנת 2010, שהתקיים ב-27 באפריל, מאסטרס הועבר למותג סמאקדאון. בקרב הראשון שלו במותג הוא הצליח להשיג ניצחון על צ'אבו גררו. בין החודשים מאי לספטמבר הוא מצא את עצמו בצד המנצח בקרבות שלו, כאשר צבר רצף של 11 ניצחונות בתקופה הזו, שרובם התרחשו בפרקי התוכנית "Superstars" ובמופעי WWE שאינם שודרו בטלוויזיה. מאסטרס הוכרז כאחד המשתתפים בקבוצת מיסטריו לצד מיסטריו, ביג שואו, קופי קינגסטון ומונטל וונטביוס פורטר מול קבוצת דל ריו (אלברטו דל ריו, טיילר רקס, ג'ק סוואגר, דרו מקינטייר ו"דאשינג" קודי רודס) לקראת קרב ההדחות המסורתי של אירוע סדרת ההישרדות. ב-19 בנובמבר בפרק של התוכנית "סמאקדאון", מאסטרס הפסיד לסוואגר. מאוחר יותר באותו הערב, הוא השתתף בקרב באטל רויאל אשר כלל את משתתפי הקבוצות ובו הוא הדיח את רודס. למרות הדחתו, בבאטל רויאל ניצחו מיסטריו וביג שואו מאחר שזה היה קרב באטל רויאל מסוג קבוצה נגד קבוצה. באירוע סדרת ההישרדות, שנערך ב-21 בנובמבר, מאסטרס הודח על ידי דל ריו, אך לבסוף קבוצתו של מיסטריו הצליחה לנצח בקרב זה. בשלהי שנת 2010, מאסטרס אימן את ביירון סקסטון בעונה הרביעית של התחרות NXT. בין חודשי פברואר ומרץ של שנת 2011, מאסטרס היה בפיוד עם טיילר רקס, שהתרחש בפרקי התוכנית "Superstars" ובסיכומו מאסטרס ניצח בכל ארבעת הקרבות שהתנהלו בין השניים.
בדראפט המשני של שנת 2011, שהתקיים ב-25 באפריל, מאסטרס הועבר בחזרה למותג Raw, אך לא התאבק כלל בכל ארבעת החודשים שהיה מתאבק המותג. הופעתו האחרונה בזירה הייתה בהפסדו לג'ק סוואגר ב-4 באוגוסט בפרק של התוכנית "Superstars". יום לאחר מכן, מורדצקי שוחרר מחוזהו בארגון.
החזרה לארגונים העצמאיים (2011–היום).
בדצמבר 2011, מורדצקי הצטרף לארגון ההיאבקות Ring Ka King, ששימש כסניף בת של הארגון TNA בהודו ובו הופיע תחת שם הבמה אמריקן אדוניס. באותו החודש, מורדצקי נחשף גם כמעורב בתוכנית Wrestling Retribution Project תחת שם הבמה קונקריט. ביוני 2012, מורדצקי נוצח על ידי רובי אי בקרב חושך (קרב שאינו הועבר בטלוויזיה) עבור ארגון ההיאבקות Impact Wrestling.
מורדצקי היה מעורב במספר אירועים של ארגוני היאבקות מאז פיטוריו מה-WWE כמו Southside Wrestling האנגלי, כשגבר על אל ליגרו, Dutch Pro Wrestling (DPW), Fire Star Pro Wrestling, Big Time Wrestling (BTW), World Star Wrestling (WSW), Vendetta Pro Wrestling וארגון ההיאבקות של טומי דרימר, House Of Hardcore (HOH). ב-26 באוקטובר, מאסטרס נחל הפסד למאט הארדי במופע לכבוד 16 שנה ל-BTW. ב-27 באוקטובר, מאסטרס ניצח את ריק לוקסרי, שון קייסי והאלוף דאז, צ'אבו גררו ג'וניור בקרב הדחות מרובע על אליפות במשקל כבד של Vendetta Pro Wrestling.